बिहार के मुख्यमंत्री नीतीश कुमार एक बेर फिर बिना केहु के नाम लिहले लालू यादव प ताना मारत कहले कि लोग हमार हाथ पकड़ले रहे, हम केहु के हाथ ना पकड़ले रही। उ कहले कि जब लोग हाथ पकड़ लिहले त परेशान करे शुरू क दिहले आ हाथ छोड़ावे के कोशिश करे लगले त हम अयीसना हाथ के छोड़ दिहनी।
ट्विटर युद्द प नीतीश कहले कि, हम त अपना ट्वीट में केहु के नाम नईखी लेले। नाही हम केहु के उकसावे के काम कईले बानी। हम कबहू अमर्यादित भाषा के इस्तेमाल ना करेनी। हमनी के त सिर्फ लोग के आइना देखावे के काम कईले बानी।
नीतीश कुमार सोमवार के पटना में लोक संवाद कार्यक्रम के बाद पत्रकार से बातचीत में कांग्रेस प ताना मारत कहले कि कांग्रेस, जदयू के भीतरी मामला में हस्तक्षेप क के ओकरा के तूरे के कोशिश कईलस लेकिन जदयू कबहू कांग्रेस के भीतरी मामला में हस्तक्षेप नईखे कईले। जदयू के संगठन आजूओ मजबूत बा अवुरी हमनी के बीच कवनो विवाद नईखे।
राहुल गांधी के जनेउधारी हिंदू बतावे प नीतीश कहले कि इ देखला के जरूरत बा कि कांग्रेस के राजनीति कहां जाता। जवन लोग जनेउ ना पहिरेले उनुका के कम क के आंकल जाता।
कांग्रेस प ताना मारत नीतीश कहले कि सुनले बानी कि कांग्रेस गुजरात चुनाव में मुसलमान समुदाय के लोग के बहुत कम टिकट देले बिया। उहां मुसलमान के जेतना संख्या बा ओतना लोग के टिकट नईखे दिहल गईल।
उ कहले कि इहां तक कि मुसलमान समुदाय के लोग कांग्रेस के मंच प भी नईखन देखाई देत। चुनाव में अहमद पटेल कतहू नईखन लउकत। आखिर कांग्रेस में एतना घबराहट अवुरी बेचैनी काहे बा?
मुख्यमंत्री कहले कि गुजरात चुनाव में भाजपा के जीत तय बा। गुजरात के लोग भाजपा के अलावे दोसरा के वोट ना दिहे।
bho_Deva bho_Deva bho_Deva bho_Deva bho_Deva bho_Deva bho_Deva